Valstspilsēta
Valstspilsēta ir 2020. gada Administratīvo teritoriju un apdzīvoto vietu likumā ieviests lielāko Latvijas pilsētu nosaukums, kas aizstāja agrāko Republikas pilsētas nosaukumu. Valstspilsētas ir noteiktas kā nacionālas nozīmes attīstības centri, iepretim novadu pilsētām, kas noteikti kā vietējas nozīmes attīstības centri. Saskaņā ar šo likumu Latvijas valstī ir desmit valstspilsētas: Daugavpils, Jelgava, Jēkabpils, Jūrmala, Liepāja, Ogre, Rēzekne, Rīga, Valmiera un Ventspils. Valstspilsētas ar savu atsevišķu pašvaldību ir Daugavpils, Jelgava, Jūrmala, Liepāja, Rēzekne, Rīga un Ventspils, bet Jēkabpils, Ogre un Valmiera ietilpst atbilstošajos novados.